สังคมข่าวหุ้น
*แนวโน้มกระแสเงินทุนมีทิศทางไหลออกต่อเนื่องจากตลาดหุ้นไทย หลังพันธบัตรสหรัฐเริ่มปรับขึ้นอีกครั้งและเป็นระดับที่สูงสุดในรอบ 7 ปี ค่าเงินบาทอ่อนยวบ กังวลเฟดขึ้นดอกเบี้ย 4 ครั้งปีนี้ คงต้องไปลุ้นไตรมาส 3 และไตรมาส 4 กันเลย
21 พ.ค. 2561

เกียรติก้อง ว่องไวยากร
*เงินไหลออกกดดันหุ้นไทย
*แนวโน้มกระแสเงินทุนมีทิศทางไหลออกต่อเนื่องจากตลาดหุ้นไทย หลังพันธบัตรสหรัฐเริ่มปรับขึ้นอีกครั้งและเป็นระดับที่สูงสุดในรอบ 7 ปี ค่าเงินบาทอ่อนยวบ กังวลเฟดขึ้นดอกเบี้ย 4 ครั้งปีนี้ คงต้องไปลุ้นไตรมาส 3 และไตรมาส 4 กันเลย เพราะไตรมาสที่ 2 ก็คาดว่างบบจ.จะยังไม่ดี โดยเฉพาะกลุ่มแบงก์ ที่เจอปัญหาสารพัด คาดว่าดัชนี 1,900 จุดคงไม่ได้เห็นปีนี้
*กลุ่มสื่อสารประคองตลาดฯ หลัง TRUE ของเฮีย ศุภชัย เจียรวนนท์ ประธานคณะกรรมการบริหาร กลุ่มทรู ประกาศไม่เข้าร่วมวงประมูลคลื่น 1800 เมกะเฮิรตซ์ ทุกอย่างเลยลงตัว DTAC ก็คงจะเข้าแข่งเพียงรายเดียว ส่วนค่ายเอไอเอสก็คาดว่าจะถอยเช่นกัน งานนี้เลยเป็นข่าวดีของวงการสื่อสาร แม้ว่าจะไม่มีมาตรการเยียวยากลุ่มสื่อสารออกมาก็ตาม ราคาเป้าหมาย ทรู  7.70 บาท
*เอากันดื้อ ๆ อภิศักดิ์ ขุนคลังคนเก่ง อดีตนายแบงก์ รู้ไส้รู้พุงสถาบันการเงินเป็นอย่างดี หลังจากที่พยายามเกลี้ยกล่อมแบงก์ให้ลดดอกเบี้ยช่วยเอสเอ็มอีมานาน แต่ไม่เป็นผล เลยต้องงัดไม้ตาย ออกกฎหมายรีดเงินสมทบกองทุนเอสเอ็มอีเสียเลย แม้จะไม่มากแต่ก็เป็นเงินที่แบงก์ไม่อยากจ่าย เพราะกลายเป็นต้นทุนที่เพิ่มขึ้นทุกปี แถมยังไม่ได้อะไรจากเรื่องนี้อีก แต่คนที่ได้หน้ากลับเป็นรัฐบาล ที่กระโดดเข้ามาอุ้มจริงมั้ย
*กลยุทธ์ ซื้อหุ้นคืนของ SAWAD ได้ผลตอบรับดีจากนักลงทุน หลังจากดวงใจ แก้วบุตตา ประกาศซื้อหุ้นคืนผ่านสื่อ ก็หยุดการไหลของราคาลงมาได้ แต่ก็ควรระมัดระวังไว้บ้าง เพราะ Q2 ก็ยังไม่สวย อาจมีการตั้งสำรองค่อนข้างมาก หากมาตรฐานบัญชีไม่เลื่อนก็ยิ่งแย่กันใหญ่ เพราะสวัสดิ์ตั้งสำรองต่ำมาก ถ้าเทียบกับคู่แข่งอย่าง MTC ของเฮียชูชาติ เพ็ชรอำไพ ประธานกรรมการบริหาร ที่สำรองล้นเหลือเกินพอ แถมทำกำไรนิวไฮทุกไตรมาสอย่างต่อเนื่อง เอ็นพีแอลก็ต่ำไม่เกิน 1% เพราะเฮียแกคัดลูกค้ามาอย่างดีปัญหาหนี้เน่าจึงไม่ทะลัก
*สัปดาห์นี้ต้องมาวัดใจรัฐบาลว่าจะประกาศมาตรการช่วยเหลือทีวีดิจิทัลหรือเปล่า หุ้นกลุ่มนี้หลายตัวก็รออยู่เช่นกัน โดยเฉพาะกลุ่มที่อาการไม่สู้ดี BEC หรือช่อง 3 ที่แม้จะมีกระแสออเจ้าในช่วงที่ผ่านมา แต่ก็ไม่เพียงพอกู้สถานการณ์ เลยต้องเร่งรีบออกภาคสอง “พรหมลิขิต” ปลายปีนี้ “โป๊ป” ยังรับบทพระเอก ส่วนนางเอกยังเป็น “เบลล่า” หลังจากมีกระแสว่า “ซูซี่-สุษิรา” จะมาเบียด ก็หวังว่าจะช่วยดันงบช่อง 3 ปลายปีออกมาดีนะออเจ้า
*ปรีดี ดาวฉาย ประธานสมาคมธนาคารไทย ยืนยันแบงก์ใส่เกียร์ว่าง หลังจากพ.ร.ก.การประกอบธุรกิจสินทรัพดิจิทัลมีผลบังคับใช้ เนื่องจากถูกคำสั่งธนาคารแห่งประเทศไทยห้ามยุ่งเกี่ยวกับเงินดิจิทัล ห้ามสนับสนุนในทุกรูปแบบ แล้วแบบนี้จะพัฒนาฟินเทคได้อย่างไร สู้กลุ่มนอนแบงก์ไม่ได้ ที่กำลังโดดเข้ามาอย่างเต็มตัว มีความคล่องตัวมากกว่าแบงก์ ที่โดนโซ่ตรวนตรึงไว้ นับวันจะถอยหลังเข้าคลองไปทุกที
*KTC  ราคาค่อย ๆ ขยับขึ้น ล่าสุดมีการปรับเป้าหมายราคาสูงกว่า 400 บาทแล้ว หลังแตกพาร์ก็จะเหลือ 40 บาท  รอประชุมผู้ถือหุ้นวันที่ 6 ก.ค. หลังอนุมัติคาดจะเริ่มซื้อขายในพาร์ใหม่ช่วงปลายเดือน ก.ค.นี้ ระเฑียร ศรีมงคล ประธานเจ้าหน้าที่บริหาร บมจ.บัตรกรุงไทย ยืนยันผลงานปีนี้ดีแน่นอน การันตีหุ้นพิมพ์นิยมต่อไป